Na temelju članka 6. stavka 1. i članka 117. Zakona o socijalnoj skrbi („Narodne novine“ broj 157/13, 152/14, 99/15, 52/16, 16/17 i 130/17) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 i 3/13 – pročišćeni tekst i 1/18), Gradsko vijeće Grada Koprivnice na \_\_ sjednici održanoj \_\_04.2018. godine, donijelo je

**O D L U K U**

**o izmjenama i dopunama Odluke o socijalnoj skrbi Grada Koprivnice**

**Članak 1.**

U Odluci o socijalnoj skrbiGrada Koprivnice („Glasnik Grada Koprivnice“ broj 4/12, 3/13, 3/14, 5/15, 1/16 – pročišćeni tekst i 4/16 – u daljnjem tekstu: Odluka) u članku 2. stavku 1. iza riječi „prebivalište“ dodaju se riječi „i nastanjeni su“.

Iza stavka 2. dodaje se novi stavak 3. koji glasi:

„Iznimno od stavka 1. ovog članka, prava pod uvjetima propisanim ovom Odlukom može ostvariti i stranac pod supsidijarnom zaštitom, stranac s utvrđenim statusom žrtve trgovanja ljudima, azilant i član njegove obitelji koji zakonito boravi u Republici Hrvatskoj, a ima prijavljen boravak na području Grada Koprivnice.“

**Članak 2.**

Iza članka 3. dodaje se novi članak 3.a koji glasi:

**„Članak 3.a**

Prava iz socijalne skrbi utvrđena ovom Odlukom mogu ostvariti sljedeći korisnici:

1. korisnici prava na zajamčenu minimalnu naknadu
2. ostali koji ispunjavaju uvjete utvrđene ovom Odlukom.“

**Članak 3.**

Članak 4. mijenja se i glasi:

„Korisnici iz članka 3.a točke b) ove Odluke koji prava iz socijalne skrbi ostvaruju ovisno o prihodima obitelji, mogu ostvariti prava iz socijalne skrbi utvrđena u članku 3. točkama 1., 2., 3., i 4. ove Odluke, pod sljedećim općim uvjetima:

1. da korisnik socijalne skrbi ni nitko od članova kućanstva nema u vlasništvu ili suvlasništvu stan, kuću ili drugi objekt koji mu ne služi za podmirenje osnovnih stambenih potreba, a koji može otuđiti ili iznajmiti i time osigurati sredstva za podmirenje osnovnih životnih potreba,
2. da korisnik socijalne skrbi ni nitko od članova kućanstva nije vlasnik imovine koju bi mogao koristiti ili prodati bez ugrožavanja osnovnih životnih potreba i time osigurati sredstva u iznosu odgovarajućeg cenzusa za ostvarivanje prava iz ove Odluke,
3. da korisnik socijalne skrbi ni nitko od članova kućanstva nema u vlasništvu, niti na korištenje registrirano osobno vozilo, osim osobnog vozila koje služi za prijevoz samca ili člana kućanstva korisnika prava po osnovi invaliditeta, starije i nemoćne teško pokretne osobe ili je prema procjeni stručnog radnika Grada Koprivnice koji provodi ispitni postupak, nužno radi podmirenja nekih drugih osnovnih životnih potreba,
4. da korisnik socijalne skrbi ni nitko od članova kućanstva nema u vlasništvu poslovni prostor koji ne koristi za obavljanje registrirane djelatnosti i vrijedne pokretnine (plovila, umjetnička djela i slično),
5. da korisnik socijalne skrbi ni nitko od članova kućanstva nije sklopio ugovor o doživotnom ili dosmrtnom uzdržavanju kao primatelj uzdržavanja,
6. da korisnik socijalne skrbi i drugi članovi kućanstva mogu osigurati uzdržavanje po nekoj drugoj osnovi.“

**Članak 4.**

U članku 6. stavku 1. iza riječi „skrbi“ dodaju se riječi „iz članka 3.a točke b) ove Odluke“.

U stavku 3. točki b) te u cijelom tekstu Odluke riječ “poginulih“ zamjenjuje se riječima “smrtno stradalih“ u odgovarajućem padežu.

**Članak 5.**

U članku 7. točki a) iza riječi „stanovanje,“ dodaju se riječi:

„a iznimno mogu biti suvlasnici kuće, stana ili drugog stambenog objekta ukoliko taj objekt iz opravdanih razloga ne mogu koristiti za stanovanje, otuđiti ili iznajmiti i time osigurati sredstva za podmirenje osnovnih životnih potreba,“

**Članak 6.**

Članak 10. mijenja se i glasi:

„Pravo na pomoć za podmirenje troškova električne energije, mogu ostvariti korisnici socijalne skrbi, do iznosa kako slijedi:

1. za samca i dvočlano kućanstvo – do 175,00 kn,
2. za višečlano kućanstvo – do 250,00 kn.“

**Članak 7.**

U članku 11. te u cijelom tekstu Odluke riječi „nadležno komunalno trgovačko društvo“ zamjenjuju se riječima:“ nadležni pružatelj komunalnih usluga na području Grada Koprivnice“.

**Članak 8.**

U članku 15. stavku 1. i u članku 32. stavku 3. riječi “ Upravni odjel za komunalno gospodarstvo, prostorno uređenje i zaštitu okoliša“ zamjenjuju se riječima: „upravni odjel Grada Koprivnice nadležan za poslove komunalne naknade“.

**Članak 9.**

U članku 16. stavku 2. iza riječi „ovog članka“ dodaje se zarez, te riječi „članka 3.a točke a“.

**Članak 10.**

U članku 18. stavku 1. iza riječi „tjelesnog“ dodaje se zarez, te riječ „intelektualnog“; točka b) se briše; dosadašnja točka c) postaje točka b); a dosadašnja točka d) postaje točka c).

U stavku 2. iza riječi „korisnici“ dodaju se riječi: “iz članka 3.a točke a) ove Odluke i korisnici“.

**Članak 11.**

U članku 20. riječi „Upravnog odjela za društvene djelatnosti“ zamjenjuju se riječima „upravnog odjela Grada Koprivnice nadležnog za poslove socijalne skrbi“.

**Članak 12.**

U članku 24. točki c) iza riječi „roditelja“ točka se zamjenjuje zarezom i dodaje se nova točka d) koja glasi:

„d) djeca iz kućanstva korisnika prava na zajamčenu minimalnu naknadu.

**Članak 13.**

U članku 25. stavku 1. iza riječi „dadilje“ brišu se riječi „u visini“ i dodaju se riječi „na način da participacija roditelja za pohađanje dječjeg vrtića za drugo dijete iznosi“.

U stavku 2. iza riječi „vrtić“ dodaju se riječi „ili koristi usluge dadilje“, a stavak 3. se briše.

**Članak 14.**

U članku 26. stavku 1. :

* u točki a) brišu se riječi „i nestalih“,
* u točki b) brišu se riječi „djeca polaznici Centra za pružanje usluga u zajednici Svitanje i“,
* u točki d) iza riječi „sustavu“ dodaju se riječi „ili koristi usluge dadilje“,
* iza točke i) dodaje se nova točka j) koja glasi:

„ j) djeca iz kućanstva korisnika prava na zajamčenu minimalnu naknadu – 100%.“

Stavak 2. mijenja se i glasi:

„Iznimno od stavka 2. ove Odluke, učenici s prebivalištem na području Grada Koprivnice, smješteni u udomiteljske obitelji na području drugih gradova i općina, mogu ostvariti pravo na podmirenje troškova prehrane učenika osnovnih škola u školskoj kuhinji u mjestu stanovanja, u visini 100% troškova.“

**Članak 15.**

U članku 27. iza riječi „Koprivnica“ brišu se riječi „i djeca prognanika“.

**Članak 16.**

U članku 28. stavku 1. u točki j) iza riječi „Odluke“ točka se zamjenjuje zarezom, te se dodaje nova točka k) koja glasi:

„k) djeca iz kućanstva korisnika prava na zajamčenu minimalnu naknadu.“

Iza stavka 3. dodaje se novi stavak 4. koji glasi:

„Korisnici novčane potpore iz stavka 1. ovog članka koji ne odrade obvezu iz stavka 2. ovog članka ne mogu ostvariti navedeno pravo u idućoj školskoj godini.“

**Članak 17.**

U članku 29. podstavku 2. iza riječi „korisnicima“ brišu se riječi „koji ispunjavaju uvjete određene odredbama članka 4. ove Odluke, a„ .

**Članak 18.**

U članku 34. stavku 2. iza riječi „ostvariti“ dodaje se riječ „najranije“, a u stavku 2. i 3. riječ „školske“ zamjenjuje se riječju „nastavne“.

**Članak 19.**

Članak 35. mijenja se i glasi:

„Novčana potpora za pohađanje srednje škole i troškovi najamnine uplaćuju se na žiro ili tekući račun korisnika socijalne skrbi, dok se sve ostale pomoći iz socijalne skrbi ostvaruju doznačavanjem sredstava nadležnim trgovačkim društvima, ustanovama i upravnim odjelima Grada Koprivnice.

Novčana potpora za pohađanje srednje škole i troškovi najamnine uplaćuju se mjesečno za prethodni mjesec.“

**Članak 20.**

U članku 36. stavak 2. mijenja se i glasi:

„ Korisnici prava iz socijalne skrbi iz članka 3. točaka 1., 2., 3. i 4. ove Odluke, dužni su u roku od 8 dana prijaviti Odjelu svaku promjenu činjenice i okolnosti koja može utjecati na ostvarivanje i visinu prava.“

**Članak 21.**

Ova Odluka o izmjenama i dopunama Odluke o socijalnoj skrbi Grada Koprivnice stupa na snagu osmog dana od dana objave u “Glasniku Grada Koprivnice“.

GRADSKO VIJEĆE

GRADA KOPRIVNICE

KLASA:

URBROJ:

Koprivnica, 04.2018.

PREDSJEDNIK:

Ivan Pal, prof.

**O B R A Z L O Ž E N J E**

Odluka o socijalnoj skrbi Grada Koprivnice (u daljnjem tekstu:Odluka) donesena je temeljem odredbi članka 6. stavka 1. i članka 117. Zakona o socijalnoj skrbi kojima je određeno da jedinice lokalne samouprave, između ostalih, obavljaju djelatnost socijalne skrbi, te da su dužne osigurati sredstva za obavljanje socijalne skrbi.

Odluku je potrebno usklađivati s potrebama građana, promjenom propisa i uputama nadležnih tijela, te mijenjati radi jednostavnije primjene i uklanjanja mogućih nejasnoća, kako slijedi:

* radi uklanjanja nejasnoća u vezi ostvarivanja prava građana koji imaju prijavljeno prebivalište, a nisu nastanjeni na području Grada Koprivnice, u članku 2. Odluke je naglašeno da korisnici trebaju ispuniti uvjet i da su nastanjeni na području Grada Koprivnice
* mogućnost ostvarivanja prava pod uvjetima propisanim ovom Odlukom za strance pod supsidijarnom zaštitom, strance s utvrđenim statusom žrtve trgovanja ljudima, azilante i članove njihovih obitelji koji zakonito borave u Republici Hrvatskoj, a imaju prijavljen boravak na području Grada Koprivnice, uvedena je temeljem preporuke Ministarstva za demografiju, mlade, obitelj i socijalnu politiku Republike Hrvatske
* izravnim ostvarivanjem prava temeljem statusa korisnika prava na zajamčenu minimalnu naknadu, pojednostavljuje se postupak ostvarivanja prava za navedene korisnike, ali i jasno razgraničava obveza jedinica lokalne samouprave za priznavanjem određenih prava sukladno Zakonu o socijalnoj skrbi, i nadstandard utvrđen ovom Odlukom
* izmjenom odredbi članaka 7. i 4. Odluke pojašnjavaju se dosadašnje odredbe, usklađuju sa Zakonom o socijalnoj skrbi i potrebama građana iskazanim primjenom Odluke
* riječ „poginulih“ je zamijenjena riječima „smrtno stradalih“ hrvatskih branitelja iz Domovinskog rata, sukladno Zakonu o hrvatskim braniteljima iz Domovinskog rata i članovima njihovih obitelji (“Narodne novine“ broj 121/17)
* odredbe o priznavanju prava na podmirenje troškova električne energije su izmijenjene sukladno stvarnim promjenama u načinu podmirenja navedenih troškova, odnosno, radi objedinjavanja troškova „mrežarine“ i potrošnje električne energije, ali i radi ravnopravnog pristupa svim distributerima el. energije te pojednostavljenja postupka utvrđivanja iznosa pomoći
* obzirom na različite pružatelje komunalnih usluga, uveden je općeniti pojam „nadležni pružatelj komunalnih usluga“
* sukladno mogućnostima izmjene organizacije poslova u Gradskoj upravi i izmjene naziva pojedinih upravnih odjela, također je uveden općeniti pojam upravnih odjela nadležnih za određene poslove
* u članku 25. Odluke pojednostavljene su i jasnije utvrđene odredbe ostvarivanja prava na podmirenje troškova predškolskog odgoja
* odredbe članka 26. Odluke o ostvarivanju prava na podmirenje troškova prehrane učenika osnovnih škola usklađene su s već navedenim promjenama, a kriterij smještaja u Centru za pružanje usluga u zajednici „Svitanje“ više nije potreban, obzirom da djeca ondje nisu na stalnom smještaju
* odredbe članka 27. Odluke su izmijenjene obzirom da više nije iskazana potreba za primjenom kriterija „djeca prognanika“
* temeljem preporuka Službe – Jedinice za unutarnju reviziju Grada Koprivnice, u stavku 29. Odluke dodan je novi stavak 4. u vezi posljedica neodrađivanja obveze društveno korisnog rada za korisnike prava na novčanu potporu za pohađanje srednje škole
* promjenom odredbi članka 29. Odluke izjednačeni su kriteriji za ostvarivanje jednokratne pomoći temeljem prijedloga Socijalnog vijeća Grada Koprivnice, a sukladno Pravilniku o odobrenju jednokratnih pomoći građanima Grada Koprivnice, i temeljem izravne odluke gradonačelnika Grada Koprivnice
* promjenom odredbi članka 34. Odluke jasnije je određeno da se prava na pomoći za podmirenje troškova odgoja i obrazovanja mogu ostvariti tek nakon početka pedagoške/nastavne godine, a riječ „školske“ je zamijenjena riječju „nastavne“ godine, primjerenijom svrsi navedenih pomoći
* odredbe članka 35. Odluke usklađene su s propisima koji uređuju isplaćivanje socijalnih potpora na žiro ili tekući račun
* promjenom odredbi članka 36. stavka 2. Odluke ujednačene su obveze svih korisnika prava na pomoći za podmirenje troškova odgoja i obrazovanja.

Nositelj izrade i predlagatelj akta:

Upravni odjel za društvene djelatnosti

Grada Koprivnice

Pročelnica:

Ana Mlinarić, dipl.soc.radnica